# Tájékoztató

# a veszélyes áru csomagoló- és szállítóeszközök gyártási típus jóváhagyásának engedélyezési eljárásáról



**Belügyminisztérium**

**Országos Katasztrófavédelmi Főigazgatóság**

**Budapest, 2025. január**

## A veszélyes áru csomagoló- és szállítóeszközök gyártási típus jóváhagyási eljárása

*A Veszélyes Áruk Nemzetközi Közúti Szállításáról szóló Megállapodás „A” és „B” Melléklete kihirdetéséről, valamint a belföldi alkalmazásának egyes kérdéseiről szóló Korm. rendelet* és *a Nemzetközi Vasúti Fuvarozási Egyezmény (COTIF) módosításáról Vilniusban elfogadott, 1999. június 3-án kelt Jegyzőkönyv C Függeléke Mellékletének kihirdetéséről, valamint a belföldi alkalmazásának egyes kérdéseiről szóló Korm. rendelet* 3. melléklet 7. (b) pontja alapján a veszélyes áruk szállítására használt nem nyomástartó, azaz a légköri nyomáshoz viszonyítva 50 kPa mértékű túlnyomást vagy vákuumot meg nem haladó nyomásra tervezett tartályok, a veszélyes áruk szállítására használt nem nyomástartó tartányok – a vasúti kocsikra szerelt tartányok kivételével –, valamint a csomagolóeszközök, IBC-k, nagycsomagolások, ömlesztettáru-konténerek jóváhagyásával kapcsolatos hatósági feladatokat a katasztrófavédelmi hatóság látja el.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról* *szóló* *234/2011. (XI. 10.) Korm. rendelet* 6/A.§ (1) bekezdés i) pontja alapján, a hivatásos katasztrófavédelmi szerv központi szerve (továbbiakban: hatóság) vezetője ellátja a veszélyes áruk szállítására használt, nem nyomástartó csomagoló- és szállítóeszközök gyártási típus jóváhagyási engedélyezésével, a gyártás ellenőrzésével és azzal összefüggő szankcionálással kapcsolatos hatósági feladatok irányítását. A rendelkezés végrehajtására 2023. január 12-én hatályba lépett *a veszélyes áru szállítására használt nem nyomástartó csomagoló- és szállítóeszközök gyártásának engedélyezésére, ellenőrzésére és szankcionálására vonatkozó hatósági tevékenységről szóló 600/2022. (XII. 28.) Korm. rendelet* (továbbiakban: Kormányrendelet).

## Ki jogosult az engedélyre?

A csomagolóeszköz gyártója és a gyártóval együttműködő gyártató (pl. forgalmazó) gazdasági szervezet.

## Engedélyezéshez szükséges iratok:

A Kormányrendelet 3. § (1) bekezdése alapján a veszélyes áru szállítására használt, nem nyomástartó csomagolóeszköz és ömlesztettáru-konténer gyártási típus jóváhagyására vonatkozó kérelem tartalmi elemeit a Kormányrendelet 1. melléklete, a veszélyes áru szállítására használt, nem nyomástartó tartály, tartány - a vasúti kocsira szerelt tartány kivételével -, gyártási típus jóváhagyására vonatkozó kérelem tartalmi elemeit a Kormányrendelet 2. melléklete határozza meg.

A veszélyes áruk szállítására használt csomagolóeszközök, IBC-k, nagycsomagolások, ömlesztettáru-konténerek gyártási típus jóváhagyására vonatkozó kérelem tartalma:

1. a kérelmező hivatalos elnevezése és székhelye;
2. a gyártó hivatalos elnevezése és székhelye, ha a kérelmező nem azonos a gyártóval;
3. nyilatkozat arról, hogy másik hatósághoz, annak megbízottjához vagy vizsgáló szervezethez nem nyújtottak be ugyanilyen tárgyú kérelmet;
4. a csomagolóeszköz, IBC-k, nagycsomagolás, ömlesztettáru-konténer, valamint szerelvényeinek műszaki dokumentációja;
5. a minőségirányítási rendszer működését igazoló tanúsítvány (MSZ EN ISO 9001:2015, illetve a hatóság által elfogadott más minőségbiztosítási rendszer);
6. a csomagolóeszköz, IBC-k, nagycsomagolás, ömlesztettáru-konténer megfelelőségét igazoló, akkreditált laboratórium által kiállított vizsgálati jegyzőkönyv;
7. nyilatkozat arról, hogy a gyártó a hatóság és a vizsgáló szervezet számára vizsgálati célokból szabad belépést biztosít vizsgáló- és tárolóhelyekre, és rendelkezésre bocsát minden szükséges információt;
8. nyilatkozatot arról, hogy a gyártási típus vizsgálatára átadott csomagolóeszköz megfelel a gyártási dokumentációnak, és a gyártását a termék előállítására vonatkozó szabályozás előírásai szerint végezték;
9. ezen felül, harmadik fél (pl. külföldi székhelyű gyártó) nevében eljáró kérelmező részére megbízás arra vonatkozóan, hogy a BM Országos Katasztrófavédelmi Főigazgatóság eljárásában a kérelmező eljárhat az ügyfél nevében;
10. továbbá az igazgatási szolgáltatási díj megfizetéséről szóló bizonylat (Kormányrendelet 3. § (2) bekezdése).

A veszélyes áruk szállítására használt nem nyomástartó tartályok, tartányok gyártási típus jóváhagyására vonatkozó kérelem tartalma:

Az előzőekben az a)-e) és a g)-j) pontokban felsoroltak.

## A kérelem benyújtásának módjai

*Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény* rendelkezéseit figyelembe véve, az ügyfélként eljáró gazdálkodó szervezetek kötelesek az elektronikus ügyintézésre az azt biztosító szervek feladat- és hatáskörébe tartozó ügyeiben, valamint jogszabály alapján biztosítandó szolgáltatásaik igénybevételéhez.

A katasztrófavédelem az elektronikus ügyintézést az *e-Papír* szolgáltatáson keresztül [(https://epapir.gov.hu)](https://epapir.gov.hu/) biztosítja, az elektronikus űrlapokat biztonságos kézbesítési szolgáltatás igénybevételével fogadja a hivatali kapun keresztül. Az elektronikus űrlapok beérkezésének időpontját a rendszer naplózza, így azok nyomon követhetőek.

Az *e-Papír* nyomtatvány címzettjeként a BM Országos Katasztrófavédelmi Főigazgatóságot kell kiválasztani, témacsoportként a „*Veszélyes áru csomagoló és szállítóeszközök gyártásának és használatának jóváhagyása*”, ügytípusként a „*Csomagolóeszközök gyártási típus jóváhagyásának engedélyeztetése*” vagy „*Csomagoló vagy szállítóeszközök használatának jóváhagyásának engedélyeztetése*” vagy „*Szállítóeszközök gyártási típus jóváhagyásának engedélyezetése*” opciót szükséges megjelölni. A nyomtatvány kitöltését követően a kérelemhez csatolni kell a szükséges mellékleteket!

A magyarországi székhellyel rendelkező gazdálkodó szervezetek képviseletében beadott kérelmek esetén – a kérelmet, mint önálló cégjegyzésre jogosult személyként beküldő kivételével – mindenképp szükséges a „CÉGKAPUBÓL KÜLDVE SZERETNÉK EPAPÍRT BENYÚJTANI” opciót megjelölni, vagy meghatalmazást csatolni a hatósági eljárásban történő képviseletre. Külföldi ügyfél meghatalmazott képviselő – elektronikus ügyintézéshez regisztrációval rendelkező, magyarországi gazdálkodó szervezet vagy magánszemély – útján tudja elektronikus formában benyújtani kérelmét.

Milyen költségei vannak az eljárásnak?

1. *A katasztrófavédelmi hatóság hatáskörébe tartozó, a veszélyes áruk szállítására használt egyes eszközök jóváhagyásával kapcsolatos eljárásokért fizetendő igazgatási szolgáltatási díjról szóló 52/2019. (XII. 30.) BM rendelet* (továbbiakban: R) 1. § (1)-(2) bekezdése alapján a veszélyes áru szállítás során használt nem nyomástartó tartályok, tartányok, valamint a csomagolóeszközök, IBC-k, nagycsomagolások, ömlesztettáru-konténerek jóváhagyásával kapcsolatos hatósági eljárás lefolytatásáért az ügyfélnek a BM rendelet 1. mellékletének táblázatában meghatározott igazgatási szolgáltatási díjat kell fizetnie.

|  |  |
| --- | --- |
| **Tevékenység** | **Szolgáltatási díj összege** |
| 1. | Veszélyes áruk csomagolóeszközeinek jóváhagyása dokumentáció alapján |   |
| 1.1 | Csomagolóeszközök, nem nyomástartó tartályok jóváhagyása, típusonként | 40 500 Ft  |
| 1.2 | Összetett (konténeres) csomagolóeszközök, összetett nem nyomástartó tartályok jóváhagyása, típusonként | 58 000 Ft |
| 2. | Veszélyes árut szállító nem nyomástartó tartányok jóváhagyása dokumentáció alapján |  |
| 2.1 | 5 m3 össztérfogatig, típusonként | 77 000 Ft |
| 2.2 | 5 m3 össztérfogat felett 50 m3 össztérfogatig, típusonként | 110 000 Ft |
| 2.3 | 50 m3 össztérfogat felett, típusonként | 265 000 Ft |

1. Az ügyfélnek a díjfizetési kötelezettséget az R 2. § (1) bekezdésében megadott, a BM Országos Katasztrófavédelmi Főigazgatóság 10023002-00283494-00000000 számú előirányzat-felhasználási keretszámlájára kell teljesítenie, az eljárás kezdeményezését követően átutalási megbízás útján. Az átutalási megbízás közlemény rovatában a kérelem benyújtásakor kapott e-Papír azonosítót fel kell tüntetni. Az átutalásról szóló bizonylatot e-Papír szolgáltatáson keresztül be kell nyújtani a katasztrófavédelmi hatósághoz.

## Ügyintézési határidő

*A katasztrófavédelemről és a hozzá kapcsolódó egyes törvények módosításáról szóló 2011. évi CXXXVIII. törvény* 24/E. § (1) bekezdése alapján a csomagolóeszközök, IBC-k, nagycsomagolások, ömlesztettáru-konténerek gyártási típus jóváhagyása során a sommás eljárásnak nincs helye. A hatóság a kérelmet teljes eljárásban bírálja el, az ügyintézési határidő: 60 nap.

## Jogorvoslati lehetőség

Jogorvoslati lehetőség közigazgatási per keretében biztosított. A kifogásolt döntés elleni keresetet a gyártó székhelye szerint illetékes törvényszéknek ([https://birosag.hu](https://birosag.hu/kozigazgatasi-eljaras-2020-aprilis-1-jetol)) kell címezni, de a BM Országos Katasztrófavédelmi Főigazgatósághoz kell benyújtani.

## Záradék

A tájékoztatóban foglaltak – a 60/1992. (XI. 17.) AB határozat értelmében – nem tekinthetők jogi iránymutatásnak, állásfoglalásnak, így kötelező erővel nem bírnak. Az Alkotmánybíróság határozata szerint a központi állami szervektől származó jogi iránymutatást tartalmazó állásfoglalásokhoz joghatás nem fűződik, azoknak kötelező ereje nincs. A különböző jogi iránymutatást tartalmazó leiratok, iránymutatások, állásfoglalások és egyéb informális jogértelmezések kiadása, és az ezekkel való irányítás gyakorlata alkotmányellenes.

A tájékoztatót a BM OKF Hatósági Főigazgató-helyettesi Szervezete a jogszabályban foglalt követelmények teljesítésének elősegítése érdekében adta ki, melyeket minden esetben az egyedi ügyre vonatkozóan kell megfelelően alkalmazni.